VSC Sklep PRp 41/2020
Sodna praksa višjih sodišč, 2020-05-05

Andrej Pavlina (preds.), Zinka Strašek (poroč.), Marija Bovha

priznanje in izvršitev tujih odločb o prekrških - potrdilo o plačilu - zavrnitev predloga

Storilec je s predloženim potrdilom o plačilu izkazal, da je globo za očitani mu prekršek že poravnal. Pristojni organ države izdaje kljub večkratnemu pozivanju na izjasnitev in izrecnemu opozorilu o možnih posledicah neodziva na poizvedbe, na dopise sodišča prve stopnje ni odgovoril in je tudi zaradi tega na mestu smiselna uporaba četrtega odstavka 190. člena ZSKZDČEU-1.

Pritožbi se ugodi in se izpodbijani sklep spremeni tako, da se odločba prekrškovnega organa v Avstriji – Bezirkshauptmannschaft L., BHL.-15.1-10831/2018 z dne 8. 11. 2018, ki je postala pravnomočna 2. 1. 2019, ne izvrši.

1. Sodišče prve stopnje je z uvodoma navedenim sklepom odločilo, da se odločba prekrškovnega organa v Avstriji Bezirkshauptmannschaft L., BHL.-15.1-10831/2018 z dne 8. 11. 2018, ki je postala pravnomočna 2. 1. 2019, s katero je bil storilec spoznan za odgovornega, da je kršil drugi odstavek 103. člena Zakona o motornih vozilih in mu je bilo naloženo plačilo denarne sankcije v višini 80,00 EUR, od katerih je po delnem plačilu v višini 30,00 EUR dolžan plačati še 50,00 EUR, prizna in izvrši. Storilcu je naložilo, da mora preostanek denarne sankcije v znesku 50,00 EUR plačati v 15. dneh po pravnomočnosti izpodbijanega sklepa, po poteku roka pa lahko pri Finančni upravi RS zaprosi za obročno plačilo dolgovanega zneska. Storilca je tudi opozorilo, da v kolikor denarne sankcije ne bo plačal v roku, bo izterjana prisilno.

2. Zoper tak sklep se pritožuje storilec, ki v pritožbi navaja, da pošilja potrdilo o plačilu (manjkajočega) dela globe v zadevi prekrška v Avstriji.

4. V predmetnem postopku odločanja o priznanju in izvršitvi odločbe tujega prekrškovnega organa je sodišče prve stopnje ob upoštevanju določb Zakona o sodelovanju v kazenskih zadevah med državami članicami EU (ZSKZDČEU-1) ugotovilo, da ni podana nobena od predpostavk nedopustnosti izvrševanja odločbe pristojnega organa države izdaje, ki jih določa 186. člen ZSKZDČEU-1, zaradi česar je odločilo, da se odločba prizna in izvrši. Pri tem pa je v 7. točki obrazložitve izpodbijanega sklepa kratko pojasnilo vsebino odločbe tujega prekrškovnega organa, kot izhaja iz listin, ki jih je predlogu za priznanje in izvršitev priložil pristojni prekrškovni organ Republike Avstrije in iz katerih je razvidno, da je bil storilec kaznovan, ker kot lastnik motornega vozila z reg. št. ... v roku dveh tednov od prejema poziva pristojnega organa države izdaje ni sporočil, kdo je vozil navedeno vozilo 4. 7. 2018 ob 21.43 uri v občini M., na B67 v smeri proti L..

5. Iz potrdila o plačilu na list. št. 22 spisa, na katerega se sklicuje storilec v pritožbi, izhaja, da je storilec 22. 5. 2019 prejemniku L. nakazal 55,00 EUR, pri tem pa uporabil sklic, ki je naveden na opominu (Mahnung) prekrškovnega organa Republike Avstrije L. št. BHL.-... z dne 18. 3. 2019 (list. št. 21). Iz opomina tudi izhaja, da je prekrškovni organ storilca opomnil, da je bil s sodbo z dne 13. 11. 2018 št. BHLB-15.1-10831/2018 dolžan plačati še 55,00 EUR denarne kazni skupaj s stroški, ki jih predstavlja strošek opomina v višini 5,00 EUR.

6. Ker 3. točka četrtega odstavek 190. člena ZSKZDČEU-1 določa, da mora domače sodišče v primeru, če oseba, zoper katero naj bi se denarna sankcija izvrševala, predloži dokazilo, da je znesek iz denarne sankcije v celoti ali delno plačan ali izvršen na drug način v katerikoli državi članici, organu države izdaje, ki je izdal odločbo, določiti primeren rok, ki ne sme biti daljši od enega meseca, v katerem naj mu ta pošlje ali dopolni potrdilo ali posreduje dodatne podatke, potrebne za odločitev, ter ga opozoriti, da bo izvrševanje po neuspešnem poteku roka v celoti ali delno zavrnilo, je sodišče prve stopnje opravilo ustrezne poizvedbe pri pristojnem organu države izdaje. S prvim dopisom sodišča prve stopnje z dne 12. 12. 2019, ki je bil preveden v nemški jezik (list. št. 33-34), je bil pristojni organ države izdaje pozvan, naj v roku 8 dni sporoči, ali je glede na storilčeve pritožbene navedbe in priloženo potrdilo, storilec denarno sankcijo že poravnal in v kakšni višini. Ta dopis je bil pristojnemu organu države izdaje vročen 30. 12. 2019 (kot izhaja iz vročilnice pri list. št. 30 spisa). Ker sodišče prve stopnje ni prejelo nobenega odgovora, je dne 4. 2. 2020 poslalo nov dopis (list. št. 37), s katerim je pristojni organ države izdaje ponovno pozvalo, da v roku 15 dni od vročitve tega dopisa sporoči, ali je storilec denarno sankcijo že poravnal in v kakšni višini ter ga opozorilo, da lahko v primeru, če na poziv ne bo odgovoril, pritožbeno sodišče zavrne priznanje in izvršitev njihove odločbe. Ta dopis je bil pristojnemu organu države izdaje vročen 12. 2. 2020, vendar sodišče nanj ni dobilo nobenega odgovora.

7. Ob taki procesni situaciji je pritožbeno sodišče štelo, da je storilec s predloženim potrdilom o plačilu izkazal, da je globo za očitani mu prekršek že poravnal, saj se v celoti ujemajo opravilne številke na odločbi pristojnega organa države izdaje in opominu istega organa z dne 18. 3. 2019, pa tudi sam znesek neplačane globe (50,00 EUR), ki je povečan za stroške postopka 5,00 EUR. Pri presoji utemeljenosti pritožbe pa tudi ni mogoče spregledati okoliščine, da pristojni organ države izdaje kljub večkratnemu pozivanju na izjasnitev in izrecnemu opozorilu o možnih posledicah neodziva na poizvedbe, na dopise sodišča prve stopnje ni odgovoril in je tudi zaradi tega na mestu smiselna uporaba četrtega odstavka 190. člena ZSKZDČEU-1.

8. Glede na navedeno je pritožbeno sodišče na podlagi smiselne uporabe sedmega odstavka 163. člena ZP-1 storilčevi pritožbi ugodilo in izpodbijani sklep spremenilo tako, da je izvrševanje odločbe pristojnega organa države izdaje zavrnilo iz razloga po 13. točki 186. člena ZSKZDČEU-1 v zvezi s 3. točko četrtega odstavka 190. člena ZSKZDČEU-1.

Zakon o sodelovanju v kazenskih zadevah z državami članicami Evropske unije (2013) - ZSKZDČEU-1  - člen 190, 190/4, 190/4-3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.